VaTsvangirai Vanoshora VaMugabe Avo Vari Kutadza Kutonga Nyika
Asi hurumende, iyo yasunga vanhu vanodarika chiuru nemazana matatu, inoti haisi kuzodzokera shure panyaya yemitengo yezvinhu.
Mutungamiri weMDC, VaMorgan Tsvangirai, vanoti nyaya yaVaMugabe yekuti mitengo yezvinhu idzikiswe vasingagadzirise zviri kunetsa munyika zvakafana nekuzvivesera moto muziso. VaTsvangirai vanoti zvinhu zvakawanda zvichatoshaikwa, izvo zvichapa kuti vanhu vanonge svosve nemuromo. Vayambirawo kuti vanhu vakawanda vacharasikirwa nemabasa, sezvo makambani mashona achiri kushanda achavharwa nekuoma kuri kuita zvinhu. VaTsvangirai vatiwo nyaya yehurumende yekuti ichatora makambani asiri kugadzira zvinhu, haina maturo sezvo iyo hurumende iri kutadza kufambisa zvakanaka makambani ayo. Vatiwo zvose zviri kuitwa naVaMugabe, kutsvaga nzira dzekuti varambe vari pachigaro. Mutungamiri weMDC uyu atiwo VaMugabe vari kuita izvi kuti vavhoterwe uye vanhu havafanire kupeta maoko vovarega VaMugabe vachiita madiro ajojina. Mutauriri waVaTsvangirai, VaWillaim Bango, vaudza mutori wenhau weStudio 7 Blessing Zulu kuti mitengo ingadzike chete kana makambani akawanda akakwanisa kugadzira zvinhu zviri kudiwa munyika. Zvichakadaro, chipatapata chekutenga zvinhu zvainge zvaderedzwa mitengo svondo rapera, chapera uye vanhu vakawanda vave kumira mumitsetse yakareba zvikuru kana vachida kutenga zvekudya, kana mafuta ekufambisa. Asi hurumende, iyo yakadzika mutemo wechimbi chimbi uchashanda kwemwedzi weStatutory Instrument of Price Controls, inoti haisi kuzodzokera shure. Mapurisa anoti pane vanhu vanodarika chiuru nemazana matatu vakasungwa nenyaya yekukwidza mitengo iyi. Asi vamwe makumi matatu nevatatu vamira pamberi pedare neMuvhuro vose, kunze kwevaviri, vakabvuma mhosva yekutyora mutemo wekuti vasakwidze zvinhu vakanzi vabhadhare mari yechibatiso inosvika Z$3 million pamunhu. Musika wemari weZimbabwe Stock Exchange unonzi wavhiringidzwawo zvikuru nenyaya yekudzikiswa kwemitengo iyi, sezvo makambani mazhinji ari pamusika uyu, abatwa mumambure ekuderedzwa kwemitengo, izvo zviri kupa kuti vamwe vanhu vambobvisa mari dzavo pamusika uyu. Chief Executive Officer veZSE, VaEmmanuel Munyuki, vaudzawo mutori wenhau dzeStudio7, Blessing Zulu kuti vane chivimbo kuti zvinhu zvichanaka. Dzimwe Nhau Kubva kuStudio 7...